BODOLAND रादाब: बाक्सा, 20 सेप्तेम्बर: आदब आरो गुन गोनां सोलोंथाइ मावथांखिखौ नोजोर होनानै बागसा जिल्ला दुलाराय बर’ फरायसा आफादा लाइमोनफोरनि गिबि खेब Google Meet नि गेजेरजों गाव सोरजि खन्थाइ आवरायनाय हाबाफारि लादों । बाक्सा जिल्ला एबसुनि आखान्थि थुनलाइयारि नेहाथारि सुजु बर’नि मासिगिरि सायख’नायजों जिल्ला एबसुनि थुनलाइयारि नेहाथारि मिथिंगा राजा बसुमतारिया सामलायनाया बे गाव सोरजि खन्थाइ आवरायनाय हाबाफारिखौ बागसा जिल्ला दुलाराय बर’ फरायसा आफादनि आफादगिरि उमेस दैमारिया बेखेवनानै होयो । लोगोसेनो सामलायगिरि महरै बागसा जिल्ला दुलाराय बर’ फरायसा आफादनि गाहाइ नेहाथारि नन्देवर बर’ बिथांजों लोगोसे जिल्लानि साफ्रोमबो बिबानगिरिफोरा बे हाबाफारियाव बाहागो लाफादों । मख’नो नांगोनदि जिल्ला एबसुनि बानजायनायाव खुंफुंनाय गावनि रोंगौथिखौ दिन्थिनाय गाव सोरजि खन्थाइ आवरायनाय हाबाफारिखौ तामुलपुर महकुमा, मुसलपुर महकुमा आरो सालबारि महकुमा बे मोन्थाम बाहागोयाव राननानै खुंफुंनो लादों । बेनिनो सालबारि महकुमानि बेन्दोंआव गोग्लैनाय लाइमोनफोरजों लोगोसेनो थुनलाइ सोरजिनायाव गोसो गुदुं सुबुंफोरखौ लानानै जागायजेनो । उननि समाव तामुलपुर आरो मुसलपुर महकुमानि बेन्दोंआव गोग्लैनाय जाखांफु लाइमोनफोरखौ लानानै खुंफुंनाय जागोनखौ मिथिहोबावयो थुनलाइयारि नेहाथारि मिथिंगा राजा बसुमतारीया ।